RESOLUCIÓN do 2 de marzo de 2009 pola que se regulan as bases e o procedemento para a concesión, baixo o réxime de concorrencia non competitiva, das indemnizacións, de pagamento único, a favor das mulleres que sofren violencia de xénero e/ou das e dos menores ou persoas dependentes afectadas por esta, ao abeiro do previsto no artigo 43 da Lei 11/2007, do 27 de xullo, para a prevención e o tratamento integral da violencia de xénero, e se procede á súa convocatoria.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 16/03/2009

En virtude do artigo 148.1º.20 da Constitución española e o artigo 27.23º do Estatuto de autonomía de Galicia, a comunidade autónoma asume a competencia, exclusiva en materia de asistencia social. No exercicio da dita competencia, o Parlamento de Galicia aprobou a Lei 4/1993, do 14 de abril, de servizos sociais, relacionando de entre as áreas de actuación a destinada á muller. No seu artigo 50 prevé a posibilidade de concederlles prestacións e axudas económicas a persoas que se atopen en estado de necesidade. Así, a Lei 13/2008, do 3 de decembro, de servizos sociais, determina que son prestacións económicas do sistema galego de servizos sociais (periódicas ou de pagamento único) as que teñen como finalidade, entre outras, paliar situacións transitorias de necesidade, incluíndo expresamente as dirixidas a mulleres vítimas de violencia de xénero.
O Decreto 211/2006, do 3 de agosto, establece a estrutura orgánica da Xunta de Galicia e a través do Decreto 232/2006, do 11 de agosto, modificado polos decretos 332/2006, do 18 de agosto, e 454/2006, do 1 de setembro, establécese a estrutura dos seus departamentos.
De conformidade cos referidos decretos, a Vicepresidencia da Igualdade e do Benestar asume o exercicio das competencias en materia de políticas autonómicas, de igualdade de xénero e as de benestar.
A Lei 3/1991, do 14 de xaneiro, de creación do Servizo Galego de Promoción da Igualdade do Home e da Muller, organismo autónomo que depende da Vicepresidencia da Igualdade e do Benestar adscrito á Secretaría Xeral da Igualdade, establece no seu artigo 3 como funcións deste organismo promover medidas para a consecución da igualdade efectiva das mulleres, coordinar e avaliar plans e programas de acción e colaborar no desenvolvemento de actividades que realicen as administracións locais e todas as entidades que polos seus fins contribúan para á consecución dos obxectivos previstos nesta lei.
No seu preámbulo, a Lei 11/2007, do 27 de xullo, galega para a prevención e o tratamento integral da violencia de xénero, refire as accións que os poderes públicos deben levar a cabo para protexer e asistir as mulleres que sofren violencia de xénero, menciona a asistencia sanitaria, xurídica, social e psicolóxica integral, os dispositivos de alarma e os programas de reeducación, como instrumentos básicos de protección, mais a propia lei indica que todas estas medidas son insuficientes se as vítimas carecen de recursos para iniciar unha nova vida en liberdade e afastada dos seus agresores, polo que se establecen diferentes fórmulas de axuda económica que promovan a súa non dependencia do agresor.
O artigo 43 da lei indica que a Xunta de Galicia concederá indemnizacións a favor das mulleres que sofren violencia de xénero e/ou das e dos menores ou persoas dependentes afectadas beneficiarias de indemnizacións por danos e perdas causados pola violencia de xénero, fixadas polos tribunais e que non son satisfeitas por insolvencia económica do obrigado ao pagamento cando as persoas beneficiarias están nunha situación de precariedade económica.
En consecuencia, a través desta disposición, establécense as bases que rexerán o procedemento de concesión das axudas, para a convocatoria do ano 2009, que se tramitarán baixo o réxime de concorrencia non competitiva.
O financiamento destas axudas farase con cargo á partida orzamentaria. 05.80.313D.480.0 da Lei 16/2008, do 23 de decembro, de orzamentos xerais da comunidade autónoma de Galicia para o ano 2009, e ascende a 100.000 euros.
A resolución destas axudas axustarase ao disposto na Lei 9/2007, do 13 de xuño, de subvencións de Galicia, na Lei 38/2003, do 17 de novembro, xeral de subvencións, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo, tendo en conta en todo caso os principios de publicidade e obxectividade, agás o réxime xeral de concorrencia competitiva.
Por todo o disposto, en uso das facultades que teño atribuídas,
DISPOÑO:
Artigo 1º.-Obxecto, finalidade e réxime.
1. Esta resolución ten por obxecto regular as bases e o procedemento para a concesión, baixo o réxime de concorrencia non competitiva, das indemnizacións, de pagamento único, a favor das mulleres que sofren violencia de xénero e/ou das e dos menores ou persoas dependentes afectadas por esta, para dar cumprimento ao previsto no artigo 43 da Lei 11/2007, do 27 de xullo, para a prevención e o tratamento integral da violencia de xénero.
2. A finalidade destas axudas é evitar situacións de precariedade económica das vítimas de violencia de xénero, garantindo que as mulleres e/ou as e os menores ou persoas dependentes, residentes en Galicia, que sufran ou se vexan afectadas por este tipo de violencia poidan percibir as indemnizacións, fixadas mediante sentenza xudicial ditada polos xulgados e tribunais con sede en territorio galego, que lles correspondan polos danos e perdas ocasionados como consecuencia da dita violencia, no caso de que non se produza o pagamento das citadas indemnizacións por parte do obrigado a satisfacelas derivado da súa insolvencia.
Artigo 2º.-Persoas beneficiarias das indemnizacións.
Poderán ser beneficiarias destas indemnizacións:
a) As mulleres que sufran violencia de xénero.
b) As persoas menores de idade que dependan dunha muller que sufra violencia de xénero.
c) As persoas maiores de idade que dependan economicamente dunha muller que sufra violencia de xénero.
d) As persoas dependentes baixo o coidado dunha muller que sufra violencia de xénero.
Artigo 3º.-Requisitos para obter as indemnizacións.
Ademais dos requisitos xerais exixidos no artigo 10 da Lei 9/2007, do 13 de xuño, de subvencións de Galicia, para obter unha indemnización das previstas nesta convocatoria é necesario que as persoas beneficiarias reúnan simultaneamente e acrediten suficientemente, de acordo co disposto neste precepto, o cumprimento dos seguintes requisitos:
a) Estar empadroada e ter residencia efectiva en calquera dos concellos da Comunidade Autónoma de Galicia, polo menos durante o ano inmediatamente anterior á formulación da solicitude. Este requisito acreditarase co certificado de empadroamento.
b) Ter dereito á percepción dunha indemnización, por danos e perdas derivados dunha situación de violencia de xénero, recoñecida nunha resolución xudicial firme ditada por un xulgado ou tribunal con sede na Comunidade Autónoma de Galicia. Este requisito acreditarase co testemuño da resolución xudicial que recoñeza o dereito a unha indemnización por danos e perdas froito dunha situación de violencia de xénero.
c) Que exista constatación xudicial do incumprimento do deber de satisfacer a indemnización por insolvencia do obrigado ao pagamento. Este requisito acreditarase co testemuño da resolución xudicial que recoñeza a insolvencia do debedor.
d) Que a persoa beneficiaria se atope nunha situación de precariedade económica como consecuencia da falta de pagamento da indemnización xudicialmente recoñecida.
Entenderase que se produce tal situación cando a unidade de convivencia a que pertenza a persoa beneficiaria non teña percibido, durante o período transcorrido do ano natural en que se formule a solicitude, uns ingresos económicos superiores ao importe do IPREM correspondente a ese período.
A fixación da contía dos ingresos económicos de cada unidade de convivencia levarase a cabo mediante a suma dos rendementos do traballo, do capital, de actividades económicas e de ganancias e perdas patrimoniais obtidos por cada un dos seus membros, determinados estes rendementos consonte o disposto na normativa reguladora do imposto da renda das persoas físicas.
Para a acreditación dos ingresos económicos, considerarase suficiente a declaración das rendas da unidade de convivencia que realice a persoa solicitante, consonte o modelo que establece esta resolución (anexo II).
e) No caso das persoas menores de idade que dependan dunha muller que sufra violencia de xénero, das persoas maiores de idade que dependan economicamente dunha muller que sufra violencia de xénero e das persoas dependentes baixo o coidado dunha muller que sufra violencia de xénero, acreditar suficientemente a dependencia da muller vítima da violencia de xénero. Este requisito acreditarase con certificado de empadroamento e/ou copia do libro de familia e/ou sentenza xudicial de custodia ou con calquera outro documento que acredite suficientemente esta circunstancia.
f) No caso das persoas dependentes, ter recoñecido polo órgano competente, de acordo coa Lei 39/2006 e a súa normativa de desenvolvemento, polo menos, o grado I de dependencia. Non obstante, entenderase equivalente ao recoñecemento do grao I de dependencia ter recoñecido un grao de discapacidade igual ou superior ao 65%. Este requisito acreditarase co certificado expedido polas unidades correspondentes das delegacións provinciais da Vicepresidencia da Igualdade e do Benestar, ou documento equivalente.
g) Compromiso de devolución, total ou parcial, da indemnización, durante o prazo de catro anos desde o momento da concesión, no caso de que, por cambio de fortuna do obrigado ao pagamento, este o realice de xeito voluntario ou forzoso. Este requisito cumprirase entregando, debidamente asinada, unha declaración consonte o modelo que establece esta resolución (anexo III).
Artigo 4º.-Contía e aboamento da indemnización.
1. A contía da indemnización que se vai aboar será, sen prexuízo do disposto no seguinte parágrafo, a fixada pola resolución xudicial correspondente que quede pendente de pagamento tras a declaración de insolvencia do obrigado a este.
2. Non obstante, a contía máxima da indemnización establécese en 6.000  por cada persoa beneficiaria.
3. A indemnización aboarase mediante un pagamento único en favor de cada persoa beneficiaria.
Artigo 5º.-Solicitudes e documentación.
1. A solicitude dirixirase á directora do Servizo Galego de Promoción da Igualdade do Home e da Muller e presentarase segundo o modelo previsto no anexo I desta resolución, asinado pola solicitante, xunto coa seguinte documentación:
a) Copia do DNI da solicitante. No caso de solicitantes estranxeiras, deberán presentar copia compulsada da tarxeta de identidade de estranxeira (NIE), ou da tarxeta de residencia.
b) Certificación expedida pola entidade bancaria da conta bancaria da cal a solicitante é titular única ou compartida con persoa distinta do agresor, con expresión de códigos de entidade bancaria e sucursal, número da conta e díxito de control.
c) Orixinais ou copias compulsadas dos documentos a que se fai referencia no artigo 3 desta resolución.
d) Declaración responsable de non ter percibido a indemnización correspondente ou declaración responsable que indique a contía da indemnización percibida.
e) Declaración de axudas públicas solicitadas ou concedidas.
Artigo 6º.-Lugar e prazo de presentación de solicitudes e tramitación.
1. As solicitudes presentarase no rexistro do Servizo Galego de Promoción da Igualdade do Home e da Muller ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O prazo de presentación de solicitudes comeza a partir do día seguinte ao da publicación desta resolución no Diario Oficial de Galicia e rematará o 31 de outubro de 2009.
3. No suposto de que a solicitude non cumpra os requisitos sinalados na convocatoria ou a documentación achegada conteña erros ou sexa insuficiente, o órgano competente requirirá a persoa solicitante para que no prazo de dez (10) días achegue os documentos preceptivos ou emende os erros detectados, con indicación de que, se así non o fixer no prazo indicado, se terá por desistida da súa petición, logo da correspondente resolución, ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
6. A presentación da solicitude comporta a autorización ao órgano xestor para obter a información adicional que considere necesaria para a adecuada estimación dos ingresos ou recursos económicos da unidade de convivencia e, en xeral, para completar o expediente administrativo dirixíndose aos órganos públicos ou privados competentes, ben sexa a través de acceso directo a bases de datos por medios telemáticos ou a través de solicitude por oficio ordinario. Así mesmo, comprende a cesión de datos a outras administracións públicas para os únicos efectos de control da xestión da axuda.
7. As persoas solicitantes destas indemnizacións deberán pór en coñecemento do Servizo Galego de Igualdade, no prazo de dez días desde a súa produción:
a) Calquera variación da composición e situación económica da unidade de convivencia a que pertenzan.
b) Calquera outra circunstancia que poida ter incidencia na concesión ou contía da indemnización, nomeadamente, o cumprimento voluntario ou forzoso, total ou parcial, da obriga de pagamento por parte do condenado xudicialmente, como consecuencia do seu cambio de fortuna.
Artigo 7º.-Comisión de valoración.
1. A directora do Servizo Galego de Promoción da Igualdade do Home e da Muller designará unha comisión de valoración constituída pola presidenta, que será a secretaria do organismo, e, polo menos, por catro vogais elixidos entre o persoal do organismo e da Subdirección Xeral para o Tratamento da Violencia de Xénero da Secretaría Xeral da Igualdade, un deles actuará como secretario/a. Se por calquera causa, no momento en que a comisión de valoración teña que examinar as solicitudes, algún dos seus compoñentes non puidese asistir, será substituído pola persoa que para o efecto designe a directora do organismo.
2. Revisada a documentación e completada, se é o caso, remitirase á comisión de avaliación que lle realizará as propostas de resolución á directora xeral do organismo, de acordo co establecido nesta disposición. A comisión reunirase polo menos unha vez ao mes, agás circunstancias xustificadas, e presentará unha proposta de resolución das solicitudes completas ata ese momento, sempre que nese período se completasen todos os trámites administrativos da solicitude.
Artigo 8º.-Resolución.
1. A resolución dos expedientes, unha vez fiscalizada a proposta da comisión de valoración pola intervención delegada, correspóndelle á directora do Servizo Galego de Igualdade.
2. O prazo máximo para resolver será de tres meses que se computarán a partir da presentación da solicitude, transcorrido este prazo sen que se ditase resolución expresa, que en todo caso deberá producirse antes de rematar o exercicio orzamentario, a solicitude entenderase desestimada.
3. A contía e condicións da axuda serán as que se especifiquen na resolución de concesión.
4. As resolucións ditadas esgotan a vía administrativa e contra elas pode interpoñerse potestativamente recurso de reposición ante o órgano que ditou o acto no prazo dun mes desde a súa notificación, de acordo co disposto no artigo 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou directamente recurso contencioso-administrativo ante o órgano xurisdicional competente, no prazo de dous meses a partir do día seguinte ao da súa notificación, segundo o disposto na Lei 29/1998, do 13 de xullo, reguladora da xurisdición contencioso-administrativa.
Artigo 9º.-Pagamento das axudas.
1. Segundo o disposto no artigo 30.7º da Lei 38/2003, do 17 de novembro, xeral de subvencións, a contía da axuda concedida aboaráselles ás persoas solicitantes nun pagamento único polo importe que lles corresponda segundo as contías determinadas no artigo 4 desta resolución, unha vez notificada a resolución de concesión. A tramitación do pagamento axustarase ao establecido no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo.
2. O pagamento da axuda regulada nesta disposición farase unicamente na conta que as persoas solicitantes fixesen constar na solicitude, debe permanecer activa para estes efectos en canto non se teña constancia do remate do expediente. A Administración non se fará responsable da imposibilidade de efectuar o ingreso por causas directamente imputables ás solicitantes.
Artigo 10º.-Obrigas das persoas beneficiarias.
1. As persoas beneficiarias destas indemnizacións quedan sometidas ao cumprimento das obrigas exixidas de conformidade co disposto no artigo 11 da Lei 9/2007, do 13 de xuño, de subvencións de Galicia, e ás actuacións de comprobación que acorde o Servizo Galego de Promoción da Igualdade do Home e da Muller.
2. Así mesmo, quedan obrigadas a:
a) Pór en coñecemento do Servizo Galego de Igualdade, durante os catro anos seguintes ao momento da concesión, no prazo de dez días desde a súa produción, o cumprimento voluntario ou forzoso, total ou parcial, da obriga de pagamento por parte do condenado xudicialmente, como consecuencia do seu cambio de fortuna.
b) Devolver, total ou parcial, a indemnización, durante o prazo de catro anos desde o momento da concesión, no caso de que, por cambio de fortuna do obrigado ao pagamento, este o realice de xeito voluntario ou forzoso.
c) Facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control, e someterse ás actuacións de comprobación que o Servizo Galego de Promoción da Igualdade do Home e da Muller determine para verificar o cumprimento das condicións exixidas para a concesión da indemnización, por calquera medio válido en dereito. Neste sentido, o Servizo Galego de Promoción da Igualdade do Home e da Muller poderá recorrer a consultas a outras administracións e ficheiros de carácter público, solicitando, de ser o caso, o consentimento do afectado e respectando en todo caso o disposto na L.O. 15/1999, do 13 de decembro, de protección de datos de carácter persoal.
Nos casos en que destas actuacións deriven datos ou feitos omitidos ou contraditorios cos achegados pola persoa solicitante, poranse no seu coñecemento para que, no prazo de dez días, poida presentar as alegacións ou xustificacións que considere oportunas.
Artigo 11º.-Compatibilidade, alteración e reintegro.
1. As axudas reguladas nesta disposición non serán compatibles coa percepción de calquera outra establecida tanto polas administracións públicas ou calquera dos seus organismos, entes ou sociedades, como por calquera entidade privada destinadas ao mesmo fin.
2. Toda alteración das condicións tidas en conta para a concesión da axuda e, en todo caso, a obtención concorrente doutras outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión ou, de ser o caso, á revogación.
3. Segundo o disposto no artigo 33 da Lei 9/2007, do 13 de xuño, de subvencións de Galicia, procederá a devolución íntegra das cantidades percibidas cando se obtiver a axuda sen reunir os requisitos exixidos para a súa concesión ou se falsearen ou ocultaren feitos ou datos que motivasen a súa concesión.
4. Procederá, tamén, o reintegro das cantidades percibidas cando:
a) A persoa beneficiaria non poña en coñecemento do Servizo Galego de Igualdade, durante o prazo de catro anos desde o momento da concesión, o cumprimento voluntario ou forzoso, total ou parcial, da obriga de pagamento por parte do condenado xudicialmente, como consecuencia do seu cambio de fortuna.
b) A persoa beneficiaria non devolva, total ou parcial, a indemnización, durante o prazo de catro anos desde o momento da concesión, no caso de que, por cambio de fortuna do obrigado ao pagamento, este o realice de xeito voluntario ou forzoso.
5. Para a tramitación do expediente declarativo de reintegro observarase o disposto na Lei 9/2007, do 13 de xuño, de subvencións de Galicia, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e na Lei 38/2003, do 17 de novembro, xeral de subvencións, e demais normativa de aplicación non ámbito da Comunidade Autónoma de Galicia.
Disposicións adicionais
Primeira.-As persoas beneficiarias estarán sometidas ás responsabilidades e ao réxime sancionador que sobre infraccións nesta materia establece a Lei Lei 13/2008, do 3 de decembro, de servizos sociais; o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, a Lei 9/2007, do 13 de xuño, de subvencións de Galicia, e a Lei 38/2003, do 17 de novembro, xeral de subvencións.
Segunda.-As concesións destas indemnizacións non serán obxecto de publicidade, en aplicación do disposto no artigo 18.3º d) da Lei 38/2003, do 17 de novembro, xeral de subvencións, no artigo 15.2º d) da Lei 9/2007, do 13 de xuño, de subvencións de Galicia, e no artigo 13.6º da Lei 4/2006, do 30 de xuño, de transparencia e boas prácticas na Administración galega.
Disposicións derradeiras
Primeira.-A directora do Servizo Galego de Promoción da Igualdade do Home e da Muller ditará as instrucións necesarias para o desenvolvemento axeitado e o cumprimento desta resolución.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de marzo de 2009.
P.S. (Orde 22-1-2009)
Antonio Javier Ferreira Fernández
Secretario xeral da Vicepresidencia da Igualdade
e do Benestar
Ver referencia pdf "05200D011P044.PDF"